Babas: Dagsorg in die werkplek? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Babas: Dagsorg in die werkplek?
Babas: Dagsorg in die werkplek?
Die meeste werkende ma's se lot in die lewe is die skuldgevoel waarmee hulle moet saamleef wanneer hulle teruggaan kantoor toe ná hul babas se geboorte. Daar is ook nog die mylpale wat hulle misloop, die kommer oor hulle babas se welstand en die hartseer omdat hulle skielik hulle babas vir tot agt ure aaneen nie sien nie.
Maar wat as jou werkplek voorsiening kan maak vir dagsorg en jy gedurende die dag daar kan inloer om te sien dat alles nog seepglad verloop? Hoe begin jy so 'n projek by jou werk? Kan dit werk?
Karien Vosloo van Kaapstad het al verskeie ondernemings gehelp om 'n dagsorgsentrum te begin. Sy gee leiding oor die omslagtige proses:
"Daar is verskeie regeringsdepartemente betrokke by die sertifisering van 'n dagsorgsentrum of crèche, en as jy so iets aan jou werkgewer wil voorstel, is dit wys om eers meer van hierdie prosesse uit te vind."
Die sertifiseringsproses kan tussen drie tot 18 maande neem om te finaliseer.
"As jy na ses of minder kinders kyk, het jy nie nodig om te registreer nie, maar met meer as dit sal jy deur die proses moet gaan," sê sy.
"Die gesondheidsdepartement doen dan inspeksies – voor en ná jou skool se registrasie – om seker te maak alles is in orde. Jy moet 'n plan indien vir in geval daar 'n brand by die skool ontstaan, sowel as 'n noodplan vir ander noodgevalle."
Karien sê sy het by haar plaaslike munisipaliteit begin met die aansoek. Daar behoort jy vorms te kry en hulle het dikwels kontak met die relevante regeringsdepartemente.
"Ek het nie meer as ses kinders ingeneem voor die registrasie afgehandel was nie, net omdat ek daarvan hou om dinge volgens die reëls te doen, so ek sal dit nie vir ander aanbeveel nie. As daar dalk fout is, beteken dit hulle kan jou skooltjie toemaak voor hy regtig oop is."
As jy beplan om so iets aan jou werkgewer voor te lê, maak seker jy het soveel moontlik inligting aangaande die regulasies en wat jy sal benodig. Indien moontlik, stel ook 'n voorlopige begroting op – hoeveel jy dink jy jou werknemers per maand sal betaal, hoeveel geld nodig sal wees om die perseel reg te kry, en waar op die perseel (of elders) die dagsorg geleë sal kan wees.
Beplan vir watter ouderdomme die skool oop sal wees.
Die area waarin die maatskappy geleë is, sal bepaal of dit geskik is vir kinders. Regulasies oor die hoeveelheid kinders wat toegelaat word, die hoeveelheid kinders per onderwyser en die sonering van die area waarin die dagsorg geleë is, kan verskil tussen provinsies. Kontak dus jou plaaslike regering vir fynere besonderhede.
As jou maatskappy of die dagsorg in 'n woongebied is, moet jy eers toestemming by al die inwoners van die betrokke straat en in die blok kry om 'n skool te open.